BOB林盛斌公認為襟撈代表 揞名爆曾獲邀演三級片惹起哄
由麥美恩(Mayanne)擔任主持的清談節目《Mayanne小喇叭》,今晚(19日)播映最後一集,Mayanne邀來林盛斌(Bob)、朱咪咪、吳若希及袁偉豪(Ben)擔任嘉賓,大談「襟撈」定義兼八卦地狂數三名「襟撈」型男,分別是郭富城、碧咸及陳豪!BOB更揞名爆曾獲邀演三級片﹗
事緣阿Bob談到「願意合照」是藝人襟撈其中一個準則時,Mayanne興奮地大談與碧咸的一次同台經歷:「當時我做MC,安排緊啲客同碧咸影相,佢就擰轉頭同我講『Would you like a photo as well?』」隨即引發全場尖叫,城城則獲阿Bob點名讚「合照來者不拒」。阿Bob又謂「願意合照」其實是藝人絕佳公關:「嗰個人搵你影相,係因為佢鍾意你,佢咁同你影第一佢好開心,第二可能放社交平台讚吓你。」阿Bob續指農夫亦相當識做:「有時面對一啲新人或業餘主持人,佢哋上台前會問製作單位位主持叫咩名,上到台就會叫嗰個人個名,個主持人就覺得受尊重。」即場被票選為「襟撈」代表的阿Bob及咪咪姐,更大方分享演藝界「襟撈」金科玉律。
袁偉豪成功過渡看淡負評:最好唔好講嘢
至於被即場票選為「唔襟撈」代表的吳若希,及舉手自認唔襟撈的阿Ben,亦先後獲機會「自辯」。其中自與太太張寶兒結婚後飽受不少負評的阿Ben,直認當初確實介意,但現在已看化:「我覺得你可以有自己睇法,但最好唔好講嘢,唔好喺網上表達自己意見,就算好簡單講句『我唔鍾意』,每個人接收你嗰句唔鍾意都有唔同睇法。」、「其實普遍大部分觀眾都唔認識我,同時仲會對我多咗個睇法,自己喺工作上努力咗咁多年會覺得唔抵;為頭家點點點,到頭來都有網民對你有另外睇法。當然嗰個係一個階段,呢刻你問番我,人生其實幾咁美好,生咗小朋友又可以同小朋友玩,亦冇咁在乎得失同人哋評價,咁其實就冇嘢。」阿Ben說畢,Mayanne及現場嘉賓即爭相指他放鬆了不少,對此阿Ben搞笑謂:「如果咁都唔鬆,真係唔使再撈喇!」
吳若希親解頒獎禮Over舉動背後真相
四位嘉賓還大派花生,Mayanne重提吳若希當年在《勁歌金曲》頒獎禮中,當宣布菊梓喬獲得女歌手獎時,如何overreact令全場爆尷的往事:「我喺個台度心諗:『吳若希你收斂少少好冇呀?你興奮過得獎嗰個,唔該你坐番低啦!」』吳若希即解畫謂:「因為我好緊張,當刻我心諗我未夠班,千祈唔好頒畀我呀,我攞咗又要畀人鬧喇。」Mayanne續指當時大會司儀都在台上盤數如何為吳若希打圓場,咪咪姐聞言即搞笑搭嗲:「點兜啫,做到咁出面!」
Mayanne繼續「針對」若希謂:「我成日懷疑點解佢仲喺呢行,佢成日辣著網民,我同佢影合照放社交平台,啲人會喺我度留言問我點解仲同呢個人做朋友。」並指若希出事原因是經常「公審」老公,咪咪姐聞言勁驚訝:「呢啲私隱做乜擺上網?」到底自封「小辣椒」的吳若希會點樣回應?
至於阿Bob的大型花生,就是當Mayanne問他接Job有沒有底線時,他揞名爆曾推掉一部三級片,隨即惹起哄動,阿Bob更會娓娓道來當時推卻邀約的真相!之後若希追問:「如果搵你好似黎諾懿要露半個pat pat呢?」阿Bob竟爽快以五個字答案回應,到底又是甚麼?另阿Bob還親述曾親自回應網民負評的往事,最終成功將嬲到爆粗留言的網民最後變成留言為阿Bob打氣。